**“Davlat mulkini boshqarish to‘g‘risida”gi qonun
(O‘RQ–821-son, 09.03.2023-y.) mazmun-mohiyati va ahamiyati**

Qonun **davlat mulkini boshqarish sohasidagi** munosabatlarni tartibga soladi.

Davlat mulkiga bo‘lgan mulk huquqi **fuqarolik qonunchiligida nazarda tutilgan** asoslarga ko‘ra, shuningdek quyidagi asoslarga ko‘ra ham yuzaga keladi:

* shartnomalar va boshqa **bitimlar tuzilganda;**
* mol-mulkni yoki mol-mulkdan foydalanish huquqini, **soliqlar va yig‘imlar bo‘yicha qarzdorlikni,** shuningdek davlat ulushi bo‘yicha hisoblangan dividendlarni xo‘jalik jamiyatining ustav fondiga (ustav kapitaliga) kiritish yo‘li bilan ulushni olishda;
* **sud qarorlari** asosida.

Qonunga ko‘ra, ayrim davlat mulklari **xususiylashtirilmaydi,** jumladan:

• O‘zbekiston hududi doirasidagi **yer, yer osti boyliklari,** suv omborlari, havo bo‘shlig‘i, o‘simlik va hayvonot dunyosi;

• **moddiy madaniy meros obyektlari,** arxiv hujjatlari, davlat muzeylari va muhofaza etiladigan tabiiy hududlar, shu jumladan xiyobonlar va botanika bog‘lari.

Davlat mulkini boshqarish subyektlari quyidagilardan iborat:

* Vazirlar Mahkamasi;
* Agentlik;
* maxsus vakolatli davlat organlari;
* davlat muassasalari, shu jumladan davlat organlari;
* mahalliy davlat hokimiyati organlari.

Davlat aktivlarini boshqarish agentligi davlat mulkini boshqarish sohasidagi vakolatli davlat organidir.

**Davlat mulki reyestrini yuritish** Vazirlar Mahkamasi belgilagan tartibda va shaklda Agentlik tomonidan amalga oshiriladi.

Agentlik **har yili 1 avgustgacha** davlat ishtirokidagi korxonalarning o‘tgan moliya yilidagi faoliyati samaradorligi to‘g‘risidagi yig‘ma hisobotni o‘z rasmiy veb-saytida e’lon qiladi.

Qonun rasmiy e’lon qilingan kundan e’tiboran kuchga kiradi.